**Nyereményjáték-szabályzat**

A Budavári Önkormányzat nyereményjátékot hirdet olyan I. kerületi fiatalok számára, akik szeptember 15-ig beoltatják magukat koronavírus ellen A jelen szabályzat a **COVID OLTÁS** megnevezésű ingyenes nyereményjátékra (a továbbiakban: **Játék**) vonatkozik.

**A Játék elérhetősége:** Budapest I. Kerület Budavári Önkormányzat Facebook-oldala

A Játék szervezője: Budapest I. Kerület Budavári Önkormányzat

Székhelye: 1014 Budapest Kapisztrán tér 1.

Adószáma: 15735643-2-41

Képviseletében eljár: Váradiné Naszályi Márta polgármester

**1. A Játék időtartama**

A játék kezdete: 2021. augusztus 23.

A Játékra való jelentkezésre nyitva álló időszak kezdete: 2021. augusztus 23.

A játék vége: 2021. szeptember 15.

**2. A Játékban részt vevő személyek**

A Játékban részt vehet minden 12-25 év közötti Budapest I. Kerületben bejelentett lakóhellyel vagy bejelentett tartózkodási hellyel rendelkező természetes személy, aki (az oltás típusától függetlenül) kétdózisú oltás esetén a második oltás, egydózisú oltás esetén az oltás 2021.09.15. napjáig történő felvételét a jelen Szabályzatnak megfelelően igazolja, és jelzi önkéntes részvételi szándékát, továbbá vállalja a jelen Szabályzatban foglaltak betartását.

Amennyiben a Játékra 18 év alatti személy jelentkezik, úgy a Játékban való részvétellel, a nyeremény átvételével kapcsolatos jognyilatkozatai érvényességére a Polgári Törvénykönyvről szóló 2013. évi V. törvény (a továbbiakban: Ptk.) rendelkezéseinek megfelelően az alábbiak az irányadók.

12 és 14 éves kor közötti cselekvőképtelen kiskorú nevében törvényes képviselője jár el. 14 és 18 éves kor közötti, korlátozottan cselekvőképes kiskorú jelentkező esetén a nyilatkozatainak érvényességéhez törvényes képviselőjének beleegyezése szükséges.

A Játékban a szervező és a játék lebonyolításáért felelős Budapest I. Kerület Budavári Önkormányzat dolgozói, közreműködői, valamint ezen személyek közeli hozzátartozói nem vehetnek részt.

A résztvevő a Játékban való részvételi szándékának megerősítésével elismeri, hogy teljes körűen megismerte és feltétel nélkül elfogadta a jelen szabályzatot.

**3. Jelentkezés a Játékra**

3.1. A jelentkezés határideje : 2021. szeptember 15.

A megadott időszakokat megelőzően, vagy azt követően érkező jelentkezés a Játékban való részvételi jogosultságot nem keletkeztet.

3.2. A jelentkezés módja

A Budapest I. Kerület Budavári Önkormányzat 1014 Budapest Kapisztrán tér 1. szám alatti, valamint az 1013 Budapest, Attila út 65. szám alatti Ügyfélszolgálati Irodáján, személyesen, a részvételi szándék jelzésével, Budapest I. kerületében lévő bejelentett lakóhely vagy bejelentett tartózkodási hely, és kétdózisú oltás esetén a második oltás, egydózisú oltás esetén az oltás 2021.09.15. napjáig történő felvételének igazolásával (utóbbi adatokat a Játék szervezője nem rögzíti, és nem tárolja.)

Kizárólag a fentiek maradéktalan betartásával történt jelentkezés keletkeztet a Játékban való részvételi jogosultságot.

 3.3. A jelentkezés visszavonása

A résztvevő bármikor visszavonhatja a Játékon való részvételről tett nyilatkozatát, a 3. pontban megjelölt időtartamon belül a szervezőnek küldött e-mail üzenettel vagy postai úton.

A jelentkezés visszavonására vonatkozó nyilatkozat a szervező általi tudomásszerzés időpontjában válik hatályossá és a jelentkezés időpontjára visszamenőleg megszünteti a Játékban való részvétel jogát. Ha a jelentkezés visszavonása a Játék eredményének kihirdetése után, de a nyeremény átvétele előtt történik, úgy kell tekinteni, hogy a résztvevő a nyereményre vonatkozó minden igényéről lemondott. Adatvédelmi szempontból a jelentkezés visszavonását úgy kell tekinteni, hogy a résztvevő a személyes adatainak törlését kérte a szervezőtől.

**4**. **A Játék menete**

4.1. A Játékra történő jelentkezés a jelen Szabályzat 1-3. pontja szerint zajlik.

4.2. A 3. pontban meghatározott határidőt követően kerül sor a nyertes kiválasztására, mely az alábbiak szerint történik:

A nyerteseket a Szervező által kijelölt három munkatárs anonim módon történő sorsolás révén választja ki.

A nyertes kiválasztásának folyamatáról jegyzőkönyv készül.

4.4. Az eredmény kihirdetése

Az eredményt 2021. szeptember 30–án a szervező Facebook oldalán teszi közzé.

A szervező a nyerteseket 30 napon belül az általuk megadott e-mail elérhetőségen/postai úton értesíti a nyereménye átvételének lehetőségéről.

**5. Nyeremények**

5.1. A nyeremény tárgya

* 1 db iPhone 12
* 1 db Csepel Rapid \*\*\* kerékpár
* 1 db Sziget Fesztivál bérlet (a 2022-es fesztiválra, amennyiben 15 éven aluli játékos nyeri, helyette táblagép a nyeremény)

5.2. A nyeremények átvétele

A nyeremények másra nem ruházhatók át és készpénzre nem válthatók. Szervező felelőssége kizárt, ha a résztvevő önhibájából (így különösen a megadott adatok helytelensége vagy megváltozása miatt) nem értesül a nyereményéről, vagy ha a nyeremény kézbesítése a résztvevő önhibájából meghiúsul. Szervező fenntartja a jogot, hogy a nyertes értesítését követő 60 napon belül át nem vett nyeremények felhasználásáról döntsön. Szervező újabb nyertest nem köteles kiválasztani.

A nyeremények átadása a következő módon történik:

A Szervező a Nyertesek értesítésével egyidejűleg tájékoztatást nyújt az átvétel helyéről, időpontjáról.

**6. Adatkezelési tájékoztató**

A nyereményjátékkal kapcsolatos Adatkezelési tájékoztató a [www.budavar.hu](http://www.budavar.hu) weboldalon érhető el.

**7. Egyéb rendelkezések**

7.1. Jelen szabályzat a [www.budavar.hu](http://www.budavar.hu) weboldalon érhető el.

7.2. A játékos saját felelősségére vesz részt a Játékban. A szervező kizárja felelősségét a Játékkal összefüggő bármely jogcímen felmerülő kártérítési és egyéb kötelezettség vonatkozásában, ideértve a Játék esetleges hibáiból, hiányosságaiból, hibás működéséből, késéséből eredő szavatossági igényeket is. A résztvevő a Játékban történő részvétellel kifejezetten lemond a Játék lebonyolításával, az eredmény megállapításával, és a nyereményekkel kapcsolatos valamennyi igényéről, és ilyet a jövőben sem jogosult érvényesíteni.

A szervező kizárja felelősséget és szavatosságot a Játék hibamentes lebonyolításáért, teljességéért, továbbá azért, ha a Játék lebonyolítása elháríthatatlan külső ok miatt szenved bármilyen hiányosságot, késedelmet, vagy válik lehetetlenné. A Játék közzétételül szolgáló weboldal működésével összefüggésben a szervező kizárja felelősségét.

A szervező kizárja továbbá felelősségét a játékosok téves, pontatlan vagy hiányos adatszolgáltatásából, a cselekvőképességében korlátozott vagy cselekvőképtelen személy törvényes képviselő hozzájárulása nélküli regisztrációjából, valamint a nyertes részére küldött értesítés szervezőnek fel nem róható elvesztéséből, egyéb okból történő sikertelen kézbesítéséből, illetve annak késedelméből eredő, a játékos vagy bármely harmadik személy által elszenvedett károk tekintetében.

7.3. A szervező fenntartja magának a jogot a jelen szabályzat egyoldalú megváltoztatására, módosítására, melyről haladéktalanul köteles tájékoztatni a résztvevőket.

7.4. A Játék célja: A Budavári Önkormányzat azt szeretné, ha a kerületben élő fiatalok közül is minél többen élnének az oltás adta lehetőséggel, hiszen így nem csak magunkat, hanem a környezetükben élőket is védjük a járványtól.